(बाल कविता)
ई विदेह - मिथिला केर धरती,
अजबहि एक्कर खिस्सा यौ ।
 एहि ठाँ जिनगी हारि ने मानय,
केहनो विषम समस्या यौ । ।
 देखू सूरज माथ चढ़ै अछि ।
 माथ सँ टप - टप घाम चुबै अछि ।
 धरती जरइत अछि धह - धह कऽ,
बरखा दाइ निपत्ता यौ ।
 एहि ठाँ जिनगी हारि ने मानय,
केहनो विषम समस्या यौ । ।
 रस्तेँ - पएरेँ, धूर उड़ैए ।
 कुक्कुरहु हकमए, छाँह तकैए ।
 कोन दैत्य केर पहरा पड़लै,
पोखरि - सूखल खत्ता यौ ।
 एहि ठाँ जिनगी हारि ने मानय,
केहनो विषम समस्या यौ । ।
 जोतल खेत पड़ल अछि परती ।
 दमकल केर अछि बाढ़ल चलती ।
 दमकल केर सेहो दम अछि निकलल,
जड़ि गेल बीया कत्ता यौ ।
 एहि ठाँ जिनगी हारि ने मानय,
केहनो विषम समस्या यौ । ।
 पानि पतालहि धँसैत गेल अछि ।
 कऽल ईनारहु भँसकि गेल अछि ।
 सूतल इन्द्रदेव केँ मनबथि,
झिझिया खेलथि धीया यौ ।
 एहि ठाँ जिनगी हारि ने मानय,
केहनो विषम समस्या यौ । ।
 बरखा बरिसल, लोक नचैतछि ।
 हऽर - बरद आ बीया तकैतछि ।
 जहिना - तहिना, जतबा - जे हो,
धनरोपनी भेल बढ़िञा यौ ।
 एहि ठाँ जिनगी हारि ने मानय,
केहनो विषम समस्या यौ । ।
 बरखा झर - झर बरसि रहल अछि ।
 हृदय लोक केर हहरि रहल अछि ।
 इन्द्रक कोप, की सभ मेहनति केँ,
करत फेर बेपत्ता यौ ?
 एहि ठाँ जिनगी हारि ने मानय,
केहनो विषम समस्या यौ । ।
 कोशी उमरल, कमला उफनल ।
 बागमती - गण्डक सेहो चतरल ।
 सहमि गेल हँसइत जिनगी,
की करतीह कोसी मैय्या यौ ?
 एहि ठाँ जिनगी हारि ने मानय,
केहनो विषम समस्या यौ । ।
 बान्ह टुटल कत धार फुटल नव ।
 भाँसि दहायल, जलमज्जित सभ ।
 लोक मरैए, हक्कन कनैए,
गामक - गाम निपत्ता यौ ।
 एहि ठाँ जिनगी हारि ने मानय,
केहनो विषम समस्या यौ । । 